钦定古今图书集成/明伦汇编/氏族典/第189卷 > 萧至忠
## 钦定古今图书集成/明伦汇编/氏族典/第189卷 > 萧至忠

按《唐书萧至忠传》：“至忠，沂州丞人，仕为伊阙、洛阳尉，
迁监察御史。劾奏凤阁侍郎苏味道赃贪，超拜吏部
员外郎。至忠长击断，誉闻当时。中宗神龙初，为御史
中丞。始，至忠为御史，而李承嘉为大夫，让诸御史曰：
‘弹事不咨大夫，可乎’？众不敢对。至忠独曰：‘故事，台无
长官。御史，天子耳目也，其所奏请当专达，若大夫许
而后论，即劾大夫者，又谁白哉’？”承嘉惭。至是，承嘉为
户部尚书，至忠劾祝钦明、窦希玠与承嘉等罪，百寮
震悚。迁吏部侍郎，寻授中书侍郎、同中书门下平章
事。俄为侍中、中书令。时宗楚客怀奸植党，而韦巨源、
杨再思、李峤务自安，无所弼正，至忠介其间，独不诡
随，时望翕然归重。韦后常谓其弟洵与至忠殇女冥
婚，至忠又以女妻后舅崔从礼子无诐，两家合礼，帝
主萧，后主崔，时谓“天子嫁女，皇后娶妇。”唐隆元年，以
后党应坐，而太平公主为言，出为晋州刺史，治有名。
太平寖用事，至忠乃自附纳，且丐还。主请于帝，拜刑
部尚书，复为中书令，封酂国公，乃参主逆谋。先天二
年，主败，至忠遁入南山，数日，捕诛之，籍其家。弟元嘉，
工部侍郎；广微，工部员外郎。